ลุ้น SET รีบาวด์ เล็งแรงซื้อเก็งกำไรงบ Q1 “กลุ่มแบงก์” หนุน
ลุ้น SET รีบาวด์ คาดได้รับปัจจัยหนุนจากการซื้อกลับหุ้นกลุ่มการเงิน ทยอยประกาศผลประกอบการของไตรมาส 1/65 อย่างต่อเนื่อง
ลุ้น SET รีบาวด์ คาดได้รับปัจจัยหนุนจากการซื้อกลับหุ้นกลุ่มการเงิน ที่ทยอยประกาศผลประกอบการของไตรมาส 1/65 อย่างต่อเนื่อง
19 เม.ย. 2565

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้มีโอกาสรีบาวด์ตามตลาดหุ้นอื่นๆ ในภูมิภาคเช้านี้ที่เปิดตัวบวกได้ 0.3-0.5% คาดว่าจะได้รับปัจจัยหนุนจากการซื้อกลับหุ้นกลุ่มการเงินเป็นหลัก รับแรงเก็งกำไรจากการทยอยประกาศผลประกอบการของไตรมาส 1/65 อย่างต่อเนื่อง
ขณะที่นักลงทุนรอติดตามการรายงานสรุปภาวะเศรษฐกิจ (Beige Book) ของธนาคารกลางสหรัฐ (เฟด) ที่จะมีการเปิดเผยออกมาในวันพุธนี้ ซึ่งจะบ่งชี้ภาวะเศรษฐกิจสหรัฐและทิศทางอัตราดอกเบี้ยของเฟด
ทั้งนี้พร้อมให้แนวรับไว้ที่ 1,666 จุด และแนวต้าน 1,675 จุด
ด้านบทวิเคราะห์ของ บล.กรุงศรี ระบุว่า แนวโน้มตลาดหุ้นวันนี้ประเมิน SET แกว่งตัว 1,660-1,680 จุด แม้ภาวะตลาดจะได้แรงหนุนกลุ่มพลังงานตามราคาน้ำมันดิบทรงตัวระดับสูงจากสงครามรัสเซีย-ยูเครนที่ยืดเยื้อ และลิเบียระงับการผลิตน้ำมันจากการประท้วงของคนงาน อย่างไรก็ตาม ความกังวลเฟดเร่งขึ้นอัตราดอกเบี้ยและลดขนาดงบดุลลงเพื่อสกัดภาวะเงินเฟ้อยังคงกดดันต่อทิศทางการลงทุนในช่วงนี้ จึงแนะนำเข้าลงทุนแบบ Selective buy